  Майя Бывальцева Удмуртиысь Инвестициосты азинтонъя агентстволэн азьвыл кивалтӥсез Илья Пономарёв Севастопольысь губернаторлэн воштӥсезлэсь — кивалтэтлэн тӧроезлэсь ужзэ быдэсъясе юнматэмын. Со сярысь пуктэтэз 3-тӥ гудырикошконэ юнматӥз карлэн губернаторезлэсь ужзэ огдырлы быдэсъясь Дмитрий Овсянников. «39 аресъем Илья Пономарёвлэн кык вылӥ образованиез «Менеджмент» но «Государственное управление» ӧнеръёсъя. Азьвыл ужан интыез — Удмурт Элькунысь Инвестициосты азинтонъя агентстволэн кивалтӥсез», — ивортэмын Севастопольысь кивалтэтлэн нимлыко сайтаз. Со сяна, Севастополе Удмуртиысь эшшо одӥг адями мыноз — Григорий Буйлов. Гудырикошконысен со Севастопольысь кивалтэтлэн Пуш ужъёсъя департаментэзлэн кивалтӥсез луоз. Тодэ вайытом, Илья Пономарёв Удмуртиысь инвестициосты азинтонъя агентствоен кивалтыны юнматэмын вал таяз арын тулыспалэ, удысэтэн кивалтӥз берло дырозь. Дмитрий Овсянников азьвылгес Удмуртиын федерал инспектор вал. Таяз арын 28-тӥ пӧсьтолэзе Россилэн азьмуртэз Владимир Путин аслаз пуктэтэныз сое Севастопольлэн губернаторезлэн ужзэ огдырлы быдэсъясе юнматӥз. Тегъёс: Политика Мерлык Удмуртия инвестициос тӥрлык  